Document ID: 32001L0041

Eiropas Parlamenta un Padomes Direktīva 2001/41/EK
(2001. gada 19. jūnijs),
ar kuru divdesmit pirmo reizi groza Padomes Direktīvu 76/769/EEK par dalībvalstu normatīvo un administratīvo aktu tuvināšanu attiecībā uz dažu bīstamu vielu un preparātu tirgū laišanas un lietošanas ierobežojumiem, kas attiecas uz kancerogēnām, mutagēnām vai reproduktīvajai funkcijai toksiskām vielām
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 95. pantu,
ņemot vērā Komisijas priekšlikumu [1],
ņemot vērā Ekonomikas un sociālo lietu komitejas atzinumu [2],
saskaņā ar procedūru, kas noteikta Līguma 251. pantā [3],
tā kā:
(1) Līguma 14. pantā ir paredzēts izveidot telpu bez iekšējām robežām, kurā nodrošina preču, personu, pakalpojumu un kapitāla brīvu apriti.
(2) Ar Eiropas Parlamenta un Padomes 1996. gada 29. marta Lēmumu 646/96/EK ir pieņemts rīcības plāns vēža apkarošanai veselības aizsardzības darbības jomā (no 1996. gada līdz 2000. gadam) [4].
(3) Lai uzlabotu veselības aizsardzību un patērētāju drošību, vielas, kas pēc klasifikācijas ir kancerogēnas, mutagēnas vai reproduktīvajai funkcijai toksiskas, un preparāti, kuros ir minētās vielas, nebūtu laižami tirgū plašas sabiedrības lietošanai.
(4) Eiropas Parlamenta un Padomes 1994. gada 20. decembra Direktīvai 94/60/EK, ar ko četrpadsmito reizi groza Direktīvu 76/769/EEK [5], attiecībā uz Direktīvas 76/769/EEK [6] I pielikuma papildinājuma 29., 30. un 31. punktu ir iekļauts to vielu saraksts, kuras pēc klasifikācijas ir kancerogēnas, mutagēnas vai reproduktīvajai funkcijai toksiskas un pieder pie 1. vai 2. kategorijas. Šādas vielas un preparātus nevajadzētu laist tirgū plašas sabiedrības lietošanai.
(5) Direktīvā 94/60/EK ir paredzēts, ka vēlākais sešus mēnešus pēc tam, kad ir publicēts pielāgojums tehnikas attīstībai attiecībā uz I pielikumu Padomes 1967. gada 27. jūnija Direktīvai 67/548/EEK par bīstamu vielu klasifikāciju, iepakošanu un marķēšanu [7], kurā ir iekļautas vielas, kas pēc klasifikācijas ir kancerogēnas, mutagēnas vai reproduktīvajai funkcijai toksiskas un pieder pie 1. vai 2. kategorijas, Komisija iesniedz Eiropas Parlamentam un Padomei priekšlikumu par šā saraksta papildināšanu.
(6) Komisijas 1997. gada 5. decembra Direktīvā 97/69/EK, ar ko divdesmit trešo reizi tehnikas attīstībai pielāgo Direktīvu 67/548/EEK un konkrēti tās I pielikumu, kancerogēno vielu 2. kategorijā ir iekļauta vēl viena viela un Komisijas 1998. gada 18. septembra Direktīvā 98/73/EK [8], ar ko divdesmit ceturto reizi tehnikas attīstībai pielāgo Direktīvu 67/548/EEK [9], un konkrēti tās I pielikumu, kancerogēno vielu 2. kategorijā ir iekļauta vēl viena viela un attiecībā uz reproduktīvajai funkcijai toksiskām vielām 2. kategorijā ir iekļauta vēl viena viela. Šīs vielas jāiekļauj papildinājumā, kas attiecas uz Direktīvas 76/769/EEK I pielikuma 29. un 31. punktu.
(7) Ir ievēroti to vielu radītie apdraudējumi un lietderība, kas ar Direktīvām 97/69/EK un 98/73/EK no jauna iekļautas kancerogēno vielu 2. kategorijā vai attiecībā uz reproduktīvajai funkcijai toksisko vielu 2. kategorijā.
(8) Šo direktīvu, neskarot Kopienas tiesību aktus, ar ko noteiktas darba ņēmēju aizsardzības minimālās prasības saskaņā ar Padomes Direktīvu 89/391/EEK (1989. gada 12.jūnijs) par pasākumu ieviešanu, lai uzlabotu darba ņēmēju drošību un veselības aizsardzību darbā [10], un atsevišķajām direktīvām, kuras pamatojas uz minēto direktīvu, jo īpaši Padomes Direktīvu 90/394/EEK (1990. gada 28. jūnijs) par darba ņēmēju aizsardzību pret risku, kas saistīts ar kancerogēnu iedarbību darbā (sestā atsevišķā direktīva Direktīvas 89/391/EEK 16. panta 1. punkta nozīmē) [11],
IR PIEŅĒMUŠI ŠO DIREKTĪVU.
1. pants
Direktīvas 76/769/EEK I pielikuma papildinājumu groza šādi.
1. Ievadu papildina ar šādu R piezīmi:
"R piezīme:
Kā kancerogēnas neklasificē šķiedras, kuru vidējais svērtais ģeometriskais diametrs mīnus divas ģeometriskās standartkļūdas ir lielāks par 6 mikrometriem."
2. Ar šīs direktīvas pielikumā iekļautajām vielām papildina vielu sarakstu papildinājumā, kas attiecas uz 29. un 31. punktu.
2. pants
1. Dalībvalstis pieņem un publicē normatīvos un administratīvos aktus, kas vajadzīgi, lai vēlākais līdz 2002. gada 18. jūlijam izpildītu šīs direktīvas prasības. Par to dalībvalstis uzreiz informē Komisiju.
Dalībvalstis piemēro minētos aktus no 2003. gada 18. janvāra.
2. Kad dalībvalstis pieņem minētos aktus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
3. pants
Šī direktīva stājas spēkā nākamajā dienā pēc publicēšanas Eiropas Kopienu Oficiālajā Vēstnesī.
4. pants
Šī direktīva ir adresēta dalībvalstīm.
Luksemburgā, 2001. gada 19. jūnijā

Labels: 0
4
15
20